Rozsudok Krajského súdu Košice sp. zn. 6Sd/48/2015 z 9. 8. 2016
Rozsudok Krajského súdu Košice z 9. augusta 2016, sp. zn. 6Sd/48/2015, ECLI:SK:KSKE:2016:7015200985.3
Súd: Krajský súd Košice
Spisová značka: 6Sd/48/2015
ECLI: ECLI:SK:KSKE:2016:7015200985.3
Dátum vydania: 9. 8. 2016
Forma: Rozsudok
Oblasť práva: Správne právo
Text rozhodnutia
Súd: Krajský súd Košice Spisová značka: 6Sd/48/2015 Identifikačné číslo súdneho spisu: 7015200985 Dátum vydania rozhodnutia: 10. 08. 2016 Meno a priezvisko sudcu, VSÚ: JUDr. Judita Juráková ECLI: ECLI:SK:KSKE:2016:7015200985.3 ROZSUDOK V MENE SLOVENSKEJ REPUBLIKY Krajský súd v Košiciach samosudkyňou JUDr. Juditou Jurákovou v právnej veci navrhovateľa: V. K., M. XXX, M., proti odporcovi: Sociálna poisťovňa, ústredie, Ul. 29. augusta č. 8, Bratislava, o invalidný dôchodok, takto r o z h o d o l : P o t v r d z u j e rozhodnutie odporcu č. XXX XXX XXXX X zo dňa 25.4.2015. Účastníkom sa nepriznáva právo na náhradu trov konania. o d ô v o d n e n i e : Rozhodnutím odporcu č. XXX XXX XXXX X zo dňa 25.4.2015 bola navrhovateľovi zamietnutá žiadosť o zvýšenie invalidného dôchodku, podľa § 73 a § 112 ods.4 zákona č. 461/2003 Z.z. o sociálnom poistení v znení nesk. predpisov. V napadnutom rozhodnutí mal navrhovateľ určenú mieru poklesu schopnosti vykonávať zárobkovú činnosť v 70-tich percentách, s touto určenou výškou navrhovateľ nesúhlasil, čo bolo aj predmetom opravného prostriedku. V opravnom prostriedku poukázal na posudok o invalidite zo daň 5.3.2015. Odporca sa vyjadril k opravnému prostriedku dňa 8.9.2015. Súd preskúmal napadnuté rozhodnutie odporcu podľa ust. § 250l a nasl. O.s.p., spolu s poslednou lekárskou správou predloženou do administratívneho spisu, zo dňa 14.4.2016. Výsledkom opakovaného posúdenia zdravotného stavu navrhovateľa bola podľa celkového posudku tá skutočnosť, že nedošlo k navýšeniu miery poklesu schopnosti vykonávať zárobkovú činnosť o viac ako 70 %. V prípade rozhodujúceho zdravotného postihnutia navrhovateľa bola stanovená maximálna hranica pre priznanie miery poklesu schopnosti vykonávať zárobkovú činnosť /ďalej len MPSVZČ/. Iné zdravotné postihnutia uvedené v celkovom posudku, neovplyvnili MPSVZČ navrhovateľa v jeho zákonnom rozpätí od 40 - 60 %, navýšená o 10%, z iného zdravotného postihnutia. Podľa ust. § 71 ods. 6 zákona o sociálnom poistení, miera poklesu schopnosti vykonávať zárobkovú činnosť v percentách sa určuje podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu, a so zreteľom na závažnosť ostatných zdravotných postihnutí. Podľa ust. § 71 ods. 8 prvá veta zákona o sociálnom poistení, mieru poklesu schopnosti vykonávať zárobkovú činnosť podľa odseku 6 možno zvýšiť najviac o 10 %, ak závažnosť ostatných zdravotných postihnutí ovplyvňuje pokles schopnosti vykonávať zárobkovú činnosť. V danom prípade, ako to vyplýva z celkového posudku, ďalšie ochorenia, ktoré navrhovateľ uvádza v opravnom prostriedku, neovplyvnili percentuálnu mieru poklesu schopnosti vykonávať zárobkovú činnosť oproti zdravej fyzickej osobe. Vzhľadom na vyššie uvedené zákonné ustanovenia, súd rozhodnutie odporcu potvrdil, s poukazom na ust. § 250q ods. 2 prvá veta O.s.p. O náhrade trov konania bolo rozhodnuté podľa ust. § 250l ods. 2, § 250k ods. 1 prvá veta O.s.p., navrhovateľ nebol v konaní úspešný, odporcovi nevznikli trovy konania, preto súd účastníkom nepriznal právo na náhradu trov konania. Poučenie: Proti tomuto rozsudku je prípustné odvolanie do 15 dní odo dňa jeho doručenia na Najvyšší súd SR v Bratislave prostredníctvom Krajského súdu v Košiciach, a to písomne v dvoch vyhotoveniach. V odvolaní sa má popri všeobecných náležitostiach (§ 42 ods.3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

